*Backgammon Turku Open 2023*

Turun Teerenpelissä on kiva pelata backgammonia! Saamme omaan käyttöömme baarin ullakkotilan, ruoka ja juoma on hyvää ja kaikille on paljon pelattavaa. Kaikki pääsarjaan osallistuvat pelaavat vähintään 24 pisteen edestä matseja. Vähän pelanneet ovat myös erittäin tervetulleita, teille on oma sarja. Teissä on tulevaisuus!

Vuosikokouksessa 13.1.2023 päätettiin, että tämän vuoden turnauksiin osallistuminen edellyttää Suomen Backgammon ry:n jäsenyyttä. Jäsenmaksu pääsarjoihin on 30€ ja vähän pelanneiden-sarjassa 10€ (tämän jäsenyyden voi päivittää vuoden mittaan täysjäsenyydeksi maksamalla 20€). Jäsenmaksun voi maksaa yhdistyksen tilille tai paikan päällä kisoissa käteisellä.

***Koska?***

Lauantaina 28.10.2023

***Missä?***

[Gastropub Teerenpeli](https://www.teerenpeli.com/fi/Ravintolat/Turku-Teerenpeli), yläkerta

Eerikinkatu 8, Turku

***Miten?***

Pääsarjan formaatti on swiss ja sen jälkeen consolation eli conso eli lohdutussarja, joka pelataan cup-kaaviolla. Lisäksi osallistumismaksuun sisältyy 1 pisteen suora cup eli DMP-turnaus. Turnaus pyöritetään [www.drawboss.com](http://www.drawboss.com) ohjelmalla.

Pääsarjassa kaikki pelaavat ensin joko 3 x 7 pisteen swissin (jos pelaajia on max. 16) tai 4 x 5 pisteen swissin (jos pelaajia on yli 16). Pelaajien paritus pyritään toteuttamaan siten, että samoissa voittomäärissä olevat pelaajat pelaavat toisiaan vastaan. Pelaajat voivat kohdata toisensa vain kerran swissin aikana. Jos pelaajia on pariton määrä, bye eli ilmainen voitto arvotaan pelaajalle, jolla on vähiten voittoja. Pelaaja ei voi saada swissin, pääsarjan jatkopelien tai conson aikana kuin max. yhden byen, jos mahdollista.

* Swissin jälkeen puhtaalla pelillä pääsee suoraan **pääsarjan** semi-finaaleihin.
* Swissin jälkeen yhden tappion kärsineet pelaavat puolivälierissä cup-kaavion ja täyttävät loput **pääsarjan** semi-finaalipaikat.

Conso:

* pääsarjan semeissä hävinneet kaksi pelaajaa tippuvat **conson** semi-finaaleihin
* pääsarjan puolivälierissä hävinneet pelaavat cup-kaavion, jonka voittaja on **conson** semi-finalisti #3
* **conson** semi-finalisti #4 tulee seeded cup-kaaviosta, johon osallistuvat pelaajat, jotka eivät swissin jälkeen päässeet pudotuspeleihin. Mahdolliset byet annetaan pelaajille, jotka voittivat eniten swississä.

Eli kaikki muut pelaajat putoavat pääsarjasta consoon, paitsi pääsarjan finalistit.

Mitä paremmin pärjäät swississä, sitä paremmat asemat saat pääsarjaan ja consoon!

Vähän pelanneiden sarja pelataan joko kaikki kaikkia vastaan, tai tupla-eliminaatio formaatilla. Sarjan pelaajat voivat halutessaan osallistua pääsarjan dmp-turnaukseen 5€ hinnalla.

***Kuinka pitkään?***

Pääsarja:

* swiss 3 x 7p. tai 4 x 5p.
* puolivälierät 5p. (jos vain 1 kierros) / 3p. (jos kierroksia on 1+)
* semi-finaalit 7p.
* finaali 9p.

Consolation: 3p. (conson finaali 5p.)

DMP-turnaus 1p.

Vähän pelanneiden sarja: osallistujamäärän mukaan, todennäköisesti 5p. tai 7p.

4 pelaajan jackpotit: 5p.

***Kellon käyttö:***

**Suomen Backgammon ry. teki vuoden 2020 lopulla periaatepäätöksen ryhtyä käyttämään kelloja turnauksissa.** Kansainvälisesti kellojen käyttö on kiinteä osa kilpailubackgammonia. Muutos tekee toiminnastamme uskottavampaa ja ryhdikkäämpää sekä terävöittää matsien tunnelmaa. Yhdistyksellä on kymmenkunta kelloa, mutta otathan oman kellosi mukaan, jos sinulla sellainen on. Puhelimeen saa myös ladattua kello-ohjelmia.

Pääsarjassa ja consossa käytetään kelloa ja aika-asetusta 2 min. / piste + 12 sekunnin siirtoaika. Esimerkiksi 7 pisteen matsissa kummallakin pelaajalla on 14 minuuttia perusaikaa sekä ylimääräiset 12 sekuntia jokaista siirtoa kohti. Vasta kun tämä 12 sekuntia on kulunut, alkaa 14 minuutin perusaika kulua. Jos 14 minuutin perusaika loppuu, häviää matsin.

Vähän pelanneiden sarjassa voidaan käyttää kelloa, jos molemmat sitä haluavat. Aika-asetus 3 min / piste + 15 sekunnin siirtoaika.

***Mihin aikaan?***

12 Teerenpeli aukeaa

**12 – 12.30** **Rekisteröityminen pääsarjaan ja vähän pelanneiden sarjaan**

12.30 – 12.45 Peliparien arvonta ja avajaispuhe

12.45 Turnaus alkaa!

~17 Swissin jälkeen 45 min ruokatauko

~18 Pääsarjan puolivälierät ja conso alkavat

21 Yksityistilaisuus päättyy

~22.30 Turnaus päättyy (arvio ja pyrkimys)

4 pelaajan jackpotteja tarjolla läpi turnauksen!

***Kuinka paljon?***

Pääsarja: 60€ (50€ pottiin + 10€ rekisteröintimaksu)

Vapaaehtoiset sivupotit: A: 120€

 B: 40€

 C: 20€

Pelaajat voivat osallistua 0,1 tai 2 sivupottiin.

Kahteen sivupottiin osallistuttaessa ainoastaan A+B tai B+C.

Täten turnauksen jälkeen on useita tyytyväisiä pelaajia, eikä vain yksi tosi tyytyväinen!

Sivupotteja jaettaessa paremmuusjärjestys on: pääsarjan 1,2, conson 1,2,3… Consostakin voi siis voittaa pääsarjan sivupotteja! Tasatilanteessa sivupotti jaetaan.

Conso sivupotti: 20€ (jos pelaaja pääsee pääsarjan finaaliin eikä siten osallistu consoon, raha palautetaan)

Vähän pelanneiden sarja: ilmainen!

 10€ vapaaehtoinen sivupotti

4 pelaajan jackpotit: 10€ / 20€ / 50€

***Vain käteinen käy maksuvälineenä!***

***Voitonjako?***

Osallistumismaksun pottiosuus 50€ jaetaan:

pääsarjan voittaja 45 %

pääsarjan finalisti 25 %

conson voittaja 20 %

DMP:n voittaja 10 %

Sivupotit: voittaja 100%

Jackpotit: voittaja 100%

Pokaalit jokaisen sarjan voittajalle sekä pääsarjan finalistille.

***Mitäs vielä?***

Tuothan oman laudan (ja kellon) mukanasi!

Ole ystävällinen ja ilmoita osallistumisestasi turnaukseen sähköpostiosoitteeseen suomenbackgammon@gmail.com.

Ilmoittautuminen ei ole sitova, mutta se helpottaa järjestäjän työtä. Varsinainen turnaukseen rekisteröityminen tapahtuu kuitenkin aina vasta paikan päällä turnauspäivänä, tässä turnauksessa klo 12-12.30 maksamalla käteisellä osallistumismaksu.

Jos sinulla on kysyttävää tai kommentoitavaa turnauksesta, laita viestiä!

Euroopan backgammon-yhdistyksen turnaussäännöt pätevät: <http://eubgf.eu/wp-content/uploads/2016/02/Tournament-Rules-EUBGF-Feb16.pdf>

Turnauksen järjestäjä pidättää oikeuden muutoksiin turnauksen yksityiskohdissa.

Turnauksen järjestäjä: Suomen Backgammon ry.

Turnauksen johtaja: Simo Huovinen